Súhrnný prehľad

Posúdenie vplyvu revízie systému obchodovania s emisnými kvótami skleníkových plynov v Európskej únii v súvislosti s leteckou dopravou

A) Potreba konať

V čom spočíva problém a prečo ide o problém na úrovni EÚ?

Touto iniciatívou sa riešia tri problémy. Po prvé sa podľa zelenej dohody musí zabezpečiť, aby letecká doprava prispievala k novým cieľom zníženia emisií do roku 2030 a cieľu klimatickej neutrality do roku 2050. Po druhé by sa mal systém EU ETS primerane zmeniť na základe systému kompenzácie a znižovania emisií uhlíka v medzinárodnom letectve (ďalej len „CORSIA“) organizácie ICAO tak, aby bol zlučiteľný so záväzkom Únie znížiť emisie skleníkových plynov v celom hospodárstve do roku 2030. A napokon by sa malo znížiť prideľovanie emisných kvót leteckej doprave, aby sa zvýšila účinnosť signálu o cene uhlíka a odstránili deformácie trhu.

Čo by sa malo dosiahnuť?

Cieľom je nákladovo efektívnym a súdržným spôsobom revidovať systém ETS v súvislosti s leteckou dopravou tak, aby bol v súlade so zvýšeným cieľom v oblasti klímy, a to pri prihliadnutí na potrebu spravodlivej transformácie a prispievania všetkých odvetví k úsiliu EÚ v oblasti klímy.

Aká je pridaná hodnota opatrení na úrovni EÚ (subsidiarita)?

Zmena klímy je cezhraničným problémom. Ako trh s uhlíkom systém EU ETS stimuluje znižovanie emisií v prvom rade nákladovo najefektívnejšími riešeniami v rámci činností a krajín, ktorých sa týka, čím sa vďaka jeho veľkému rozsahu dosahuje vyššia efektívnosť. Zavedenie podobného opatrenia na vnútroštátnej úrovni by malo za následok menšie, rozdrobené trhy s uhlíkom, hrozilo by narušením hospodárskej súťaže a pravdepodobne by viedlo k vyšším celkovým nákladom na znižovanie emisií. Keďže letecká doprava sa uskutočňuje hlavne medzi krajinami, efektívnejšie sa problematika emisií z leteckej dopravy rieši nadnárodnými opatreniami, pri ktorých sa zabezpečuje rovnaké zaobchádzanie na základe práva Únie.

B) Riešenia

Aké sú rôzne možnosti na dosiahnutie týchto cieľov? Je niektorá z možností uprednostňovaná? Ak nie, prečo?

Kľúčovým prvkom je posilnenie existujúceho systému ETS, aby bolo možné zvýšiť jeho ambíciu v súlade s cieľom znížiť čisté emisie do roku 2030 aspoň o 55 % a zabezpečiť prispievanie leteckej dopravy k dosahovaniu tohto cieľa. Možnosti týkajúce sa primeraného vykonávania systému CORSIA sa líšia podľa toho, do akej miery sa zachováva, znižuje alebo rozširuje existujúce pokrytie systémom EU ETS. Uprednostňovanou možnosťou (C3CLEAN) je zachovať súčasné pokrytie systémom EU ETS (lety v rámci EHP vrátane odletov do Švajčiarska a Spojeného kráľovstva) a kompenzačné prístupy systému CORSIA uplatňovať na lety, na ktoré sa v súčasnosti nevzťahuje systém EU ETS (lety do ostatných tretích krajín zapojených do systému a z nich), pričom kompenzačné jednotky by mali pochádzať z krajín Parížskej dohody, ktoré vykonávajú systém CORSIA, a dvojité započítanie by malo byť vylúčené. Táto možnosť je kombináciou pokračovania účinného a osvedčeného európskeho nástroja politiky, ktorým sa stimuluje znižovanie emisií, a zabezpečovania konštruktívneho medzinárodného signálu, že EÚ záleží na úspechu emisného systému CORSIA a dosiahnutí zmysluplného zníženia emisií. Možnosti zvýšenia podielu obchodovania formou aukcie pri prideľovaní kvót pre leteckú dopravu sa líšia tempom, ktorým sa tento podiel zvyšuje. Uprednostňovanou možnosťou je úplné obchodovanie formou aukcie bezprostredne od nadobudnutia účinnosti zmeny.

Aké sú názory jednotlivých zainteresovaných strán? Kto podporuje ktorú možnosť?

V rámci verejnej konzultácie 91 % respondentov súhlasilo s tým, že odvetvie leteckej dopravy by malo viac prispievať k opatreniam v oblasti klímy. 88 % respondentov sa domnieva, že trhovo orientované nástroje môžu byť účinné pri riešení emisií z leteckej dopravy v súlade s cieľmi v oblasti klímy. 82 % respondentov vo verejnej konzultácii súhlasilo s tým, že trhovo orientované nástroje by sa mali kombinovať s inými politikami, ako je podpora inovatívnych leteckých technológií, prevádzkové zlepšenia, zdaňovanie a výroba a používanie udržateľných leteckých palív. Zainteresované strany mali rozdielne názory na možnosti vykonávania systému CORSIA. V prípade zvýšenia podielu obchodovania formou aukcie zainteresované strany uprednostňovali okamžité ukončenie, pričom zachovanie súčasného stavu považovali za najmenej uprednostňovanú možnosť. Veľká väčšina zainteresovaných strán sa domnievala, že zvýšenie podielu obchodovania formou aukcie by zvýšilo náklady na lietanie, hoci väčšina súhlasila aj s tým, že toto opatrenie by prispelo k zmierneniu zmeny klímy.

C) Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Cenové stimuly sú základným predpokladom stimulovania znižovania emisií a vykonávania zásady „znečisťovateľ platí“. Stimulmi v rámci systému EU ETS sa to darí dosahovať na oveľa vyššej úrovni ako stimulom vyplývajúcim z kompenzácií v rámci systému CORSIA. Uprednostňovanou možnosťou sa teda lepšie prispieva k cieľu EÚ v oblasti znižovania emisií, pričom sa zároveň darí naďalej znižovať domáce emisie.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)?

Zvýšenie podielu obchodovania formou aukcie spôsobí leteckým spoločnostiam zvýšenie nákladov na emisie oxidu uhličitého. Keďže schopnosť premietnutia nákladov do koncových cien je v leteckej doprave pomerne vysoká, bude to mať za následok zvýšenie cien leteniek. Podľa posúdenia bude mať toto zvýšenie na spotrebiteľov minimálny vplyv.

Aký je vplyv na MSP a konkurencieschopnosť?

Narušenia hospodárskej súťaže sa vyskytnú vtedy, ak sa politiky neuplatňujú na všetkých trasách rovnako a ak sa v rovnakej miere nepresadzujú. Presadzovanie bolo pre doterajšiu úspešnosť systému EU ETS mimoriadne dôležité. V rámci uprednostňovanej možnosti sa systém EU ETS uplatňuje jednotne na všetky letecké spoločnosti lietajúce na tej istej trase, a preto sa nevytvárajú priame narušenia. Existuje riziko, že na letecké spoločnosti, ktoré majú vyšší podiel letov na trasách s vysokými nákladmi na emisie oxidu uhličitého, to bude mať väčší vplyv ako na letecké spoločnosti lietajúce na linkách s nižšími nákladmi na emisie oxidu uhličitého. Tento vplyv sa však pre dané odvetvie posúdil ako minimálny. Na MSP nebude mať vybraná uprednostňovaná možnosť závažný vplyv.

Očakáva sa významný vplyv na štátne rozpočty a verejnú správu?

V rámci existujúceho systému ETS sa väčšina príjmov z obchodovania formou aukcie pripisuje členským štátom, preto má pozitívny vplyv na štátne rozpočty. Uprednostňovanými možnosťami sa najviac prispieva k tvorbe príjmov v rámci EÚ. Rozsah, v akom to platí pre dodatočné príjmy plynúce zo zvýšenia obchodovania formou aukcie, závisí od rozsahu využívania príjmov na vlastné zdroje EÚ.

V prípade existujúceho pokrytia systémom EU ETS sa nevyskytujú žiadne ďalšie administratívne vplyvy na vnútroštátne správne orgány. Vplyvy vykonávania systému CORSIA možno obmedziť využívaním rovnakých infraštruktúr.

Očakávajú sa iné významné vplyvy?

Uprednostňovanou možnosťou sa zachová vnútroštátna ambícia a zároveň zabezpečí konštruktívny medzinárodný signál, že EÚ záleží na úspechu globálneho emisného systému a zmysluplného znižovania emisií. Je to v súlade s jej vysokou ambíciou v oblasti klímy a podporou viacstranných opatrení v oblasti klímy prostredníctvom Parížskej dohody a ďalších organizácií OSN. Ak má byť systém CORSIA funkčný a účinný, musia byť do neho zapojení všetci strategickí partneri a vykonávať ho na vnútroštátnej úrovni. EÚ bude naďalej podporovať úsilie na viacstrannej úrovni s organizáciou ICAO a na dvojstrannej úrovni so strategickými partnermi s cieľom stimulovať zapojenie do systému a jeho vykonávanie na vnútroštátnej úrovni, pričom sa zameria na to, aby systém CORSIA dosahoval svoju ambíciu aspoň na pôvodne stanovenej úrovni a ďalej sa posilňoval, čím sa zabráni zhoršeniu pri príležitosti prvého preskúmania plánovaného na rok 2022.

Proporcionalita?

Hlavné možnosti politiky sú proporčné vzhľadom na to, čo je potrebné na dosiahnutie cieľa, ktorým je znížiť emisie aspoň o 55 %. Dosahujú to pritom nákladovo čo najefektívnejšie.

D) Nadväzné opatrenia

Kedy sa táto politika preskúma?